《鹧鸪天（中秋后一夕宴修成之、富正甫作）》
宋代·郭应祥

万里澄空没点云。素娥依旧驾冰轮。自缘人意看承别，未必清辉减一分。

倾白堕，拥红裙。不知谁主复谁宾。更筹易促愁分袂，又作东西南北人。

作者简介：［约公元一二二四年前后在世］字承禧，临江人。生卒年均不详，约宋宁宗嘉定末前后在世。嘉定间进士。官楚、越间。其他事迹不可考。